Rådets beslutning

af 12. juli 2002

om revision af Den Fælles Håndbog

(2002/587/EF)

RÅDET FOR DEN EUROPÆISKE UNION HAR -

under henvisning til Rådets forordning (EF) nr. 790/2001 af 24. april 2001 om at forbeholde Rådet gennemførelsesbeføjelserne vedrørende visse detailbestemmelser og konkrete procedurer i forbindelse med grænsekontrol og grænseovervågning(1),

under henvisning til Kongeriget Belgiens og Kongeriget Sveriges initiativ, og

ud fra følgende betragtninger:

(1) Det er nødvendigt at ophæve visse dele af Den Fælles Håndbog(2), som ikke længere er tidssvarende, og at ajourføre visse andre bestemmelser, således at de bringes i overensstemmelse med fællesskabsbestemmelserne om retten til fri bevægelighed for Den Europæiske Unions borgere, statsborgere i stater, der er part i aftalen om Det Europæiske Økonomiske Samarbejdsområde, og statsborgere i Schweiz.

(2) I medfør af artikel 1 og 2 i protokollen om Danmarks stilling, der er knyttet til traktaten om Den Europæiske Union og til traktaten om oprettelse af Det Europæiske Fællesskab, deltager Danmark ikke i vedtagelsen af denne beslutning, som ikke er bindende for og ikke finder anvendelse i Danmark. Inden seks måneder efter at Rådet har truffet afgørelse om denne beslutning til udbygning af Schengen-reglerne efter bestemmelserne i tredje del, afsnit IV, i traktaten om oprettelse af Det Europæiske Fællesskab, træffer Danmark afgørelse om, hvorvidt det vil gennemføre denne beslutning i sin nationale lovgivning, jf. artikel 5 i nævnte protokol.

(3) For så vidt angår Republikken Island og Kongeriget Norge skal denne beslutning bygge på Schengen-reglerne, og den falder ind under artikel 1, litra A, i Rådets afgørelse 1999/437/EF af 17. maj 1999 om visse gennemførelsesbestemmelser til den aftale, som Rådet for Den Europæiske Union har indgået med Republikken Island og Kongeriget Norge om disse to staters associering i gennemførelsen, anvendelsen og den videre udvikling af Schengen-reglerne(3).

(4) I medfør af artikel 1 og 2 i protokollen om Det Forenede Kongeriges og Irlands stilling, der er knyttet til traktaten om Den Europæiske Union og til traktaten om oprettelse af Det Europæiske Fællesskab, deltager Irland og Det Forenede Kongerige ikke i vedtagelsen af denne beslutning, som derfor ikke er bindende for og ikke finder anvendelse i Det Forenede Kongerige og Irland -

VEDTAGET FØLGENDE BESLUTNING:

Artikel 1

Del II i Den Fælles Håndbog ændres således:

1) Punkt 1.4.7 affattes således: "1.4.7. I punkt 6.1.1-6.1.4 beskrives særordningerne for personer, der er omfattet af fællesskabsretten (Den Europæiske Unions borgere, statsborgere i stater, der er part i aftalen om Det Europæiske Økonomiske Samarbejdsområde, og statsborgere i Schweiz, samt deres familiemedlemmer).

Bestemmelserne i punkt 1.4.2, 1.4.5 og 1.4.6 finder ligeledes anvendelse på Den Europæiske Unions borgere, statsborgere i stater, der er part i aftalen om Det Europæiske Økonomiske Samarbejdsområde, og statsborgere i Schweiz.

Foruden de bestemmelser, der er nævnt i andet afsnit, finder bestemmelserne i punkt 1.4.1a, 1.4.3, 1.4.4, 1.4.8 (med forbehold af bestemmelserne i punkt 6.1.4) og 1.4.9 ligeledes anvendelse på familiemedlemmer til Den Europæiske Unions borgere, til statsborgere i stater, der er part i aftalen om Det Europæiske Økonomiske Samarbejdsområde, og til statsborgere i Schweiz, som ikke er statsborgere i en af disse stater.".

2) Punkt 2.1.5, andet led, affattes således: "- grænsepassagedokumenter tilhørende statsborgere fra Andorra, Malta, Monaco, San Marino og Schweiz".

3) Punkt 3.3.1 ophæves.

4) Nummereringen i punkt 3.3 ændres derfor således:

Nuværende punkt 3.3.2, 3.3.3, 3.3.4, 3.3.5, 3.3.6, 3.3.7 og 3.3.8 bliver punkt 3.3.1, 3.3.2, 3.3.3, 3.3.4, 3.3.5, 3.3.6 og 3.3.7.

5) Det nye punkt 3.3.1.3c, andet stykke, affattes således: "Kontrol af passagerer ... sker i henhold til punkt 3.3.1.3b".

6) Det nye punkt 3.3.1 affattes således: "3.3.1. Kontrol af passagerer, herunder kontrol af håndbagage, foregår på et sted, der fastsættes efter følgende fremgangsmåde:".

7) Punkt 6.8.2 og 6.8.3 ophæves.

Artikel 2

Denne beslutning finder anvendelse fra datoen for offentliggørelsen i De Europæiske Fællesskabers Tidende.

Artikel 3

Denne beslutning er rettet til medlemsstaterne i overensstemmelse med traktaten om oprettelse af Det Europæiske Fællesskab.

Udfærdiget i Bruxelles, den 12. juli 2002.

På Rådets vegne

T. Pedersen

Formand

(1) EFT L 116 af 26.4.2001, s. 5.

(2) Omhandlet i bilag A til Rådets afgørelse 1999/435/EF under SCH/Com-Ex(99) 13 (EFT L 176 af 10.7.1999, s. 1).

(3) EFT L 176 af 10.7.1999, s. 31.